## Odluka Ustavnog suda Republike Hrvatske broj: U-II-1303/2005 od 1. ožujka 2011.

### NN 30/2011 (11.3.2011.), Odluka Ustavnog suda Republike Hrvatske broj: U-II-1303/2005 od 1. ožujka 2011.

USTAVNI SUD REPUBLIKE HRVATSKE

675

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin i Miroslav Šeparović, odlučujući o prijedlogu za pokretanje postupka za ocjenu suglasnosti drugog propisa s Ustavom i zakonom, na sjednici održanoj 1. ožujka 2011., donio je

ODLUKU

I. Utvrđuje se da je u razdoblju od 1. siječnja 2003. do 16. siječnja 2003. članak 11. Odluke o izmjenama i dopunama Odluke o gradskim porezima i prirezu porezu na dohodak Grada Dubrovnika (»Službeni glasnik Grada Dubrovnika« broj 10 od 16. prosinca 2002. i »Narodne novine« broj 4 od 8. siječnja 2003.) bio u nesuglasnosti s člankom 3., člankom 5. stavkom 1. i člankom 89. stavcima 2. i 4. (u pročišćenom tekstu Ustava, »Narodne novine« broj 85/10., označen kao članak 90. stavci 2. i 4.) Ustava Republike Hrvatske, kao i s člankom 95. Zakona o financiranju jedinica lokalne i područne (regionalne) samouprave (»Narodne novine« broj 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07. – Odluka Ustavnog suda i 73/08.).

II. Ova odluka objavit će se u »Narodnim novinama« i »Službenom glasniku Grada Dubrovnika«.

Obrazloženje

1. Prijedlog za pokretanje postupka za ocjenu suglasnosti s Ustavom i zakonom Odluke o izmjenama i dopunama Odluke o gradskim porezima i prirezu porezu na dohodak Grada Dubrovnika (»Službeni glasnik Grada Dubrovnika« broj 10 od 16. prosinca 2002. i »Narodne novine« broj 4 od 8. siječnja 2003. – u daljnjem tekstu: Odluka) podnio je 18. ožujka 2005. Petar Marija Radelj iz Zagreba.

Predlagatelj je podneskom od 23. lipnja 2005. dopunio navedeni prijedlog.

Predlagatelj smatra da je »ustavnopravno upitno«, odnosno nedopušteno stupanje na snagu Odluke danom objave u »Narodnim novinama« – 8. siječnja 2003., kao i primjena iste »unatražno« od 1. siječnja 2003.

Slijedom navedenog, prema predlagateljevu mišljenju, Odluka grubo vrijeđa vladavinu prava kao najvišu vrednotu ustavnog poretka (članak 3. Ustava), kao i članak 14. stavak 2. Ustava (Svi su pred zakonom jednaki) i članak 51. Ustava (Svatko je dužan sudjelovati u podmirenju javnih troškova, u skladu sa svojim gospodarskim mogućnostima. Porezni sustav temelji se na načelima jednakosti i pravednosti).

Predlagatelj predlaže pokretanje postupka i poništenje, a podredno ukidanje Odluke.

2. Tijekom ustavnosudskog postupka prijedlog je dostavljen na očitovanje Gradskom vijeću Grada Dubrovnika, koje je dostavilo očitovanje 16. svibnja 2005.

Prijedlog je osnovan.

3. Za ocjenu osnovanosti prijedloga mjerodavni su članci 3., 5. stavak 1. i 89. stavci 2. i 4. (u pročišćenom tekstu Ustava, »Narodne novine« broj 85/10., označen kao članak 90. stavci 2. i 4.) Ustava Republike Hrvatske, koji glase:

»Članak 3.

Sloboda (...) vladavina prava (...) najviše su vrednote ustavnog poretka Republike Hrvatske i temelj za tumačenje Ustava.«

»Članak 5.

U Republici Hrvatskoj zakoni moraju biti u suglasnosti s Ustavom, a ostali propisi i s Ustavom i sa zakonom.

(...).«

»Članak 89.

(...)

Propisi tijela koja imaju javne ovlasti prije stupanja na snagu moraju biti objavljeni na dostupan način u skladu sa zakonom.

(...)

... drugi propisi ... tijela koja imaju javne ovlasti ne mogu imati povratno djelovanje.

(...).«

4. Za ocjenu suglasnosti Odluke sa zakonom mjerodavan je članak 95. Zakona o financiranju jedinica lokalne i područne (regionalne) samouprave, koji glasi:

»Članak 95.

Odluka grada o prirezu na porez na dohodak mora se objaviti u 'Narodnim novinama' i stupa na snagu osmog dana od dana objave.«

5. Navedenu Odluku donijelo je Gradsko vijeće Grada Dubrovnika, na temelju članka 31. Statuta Grada Dubrovnika (»Službeni glasnik Grada Dubrovnika« broj 9/01.) i članaka 13., 30a., 32., 33., 36., 38c., 38m. i 42. Zakona o financiranju jedinica lokalne i područne (regionalne) samouprave (»Narodne novine« broj 117/93., 69/97., 33/00., 73/00., 127/00., 59/01.), na sjednici održanoj 13. prosinca 2002.

Navedena odluka objavljena je u »Službenom glasniku Grada Dubrovnika" broj 10 od 16. prosinca 2002. te u »Narodnim novinama« broj 4 od 8. siječnja 2003.

Članak 11. Odluke glasi:

»Ova Odluka stupa na snagu dana kada se objavi u »Narodnim novinama«, a primjenjuje se od 1. siječnja 2003.«

Iz navedenog je razvidno da je člankom 11. Odluke propisano da se primjenjuje prije no što je u skladu sa zakonom objavljena (u »Narodnim novinama«) i prije no što je stupila na snagu te da stupa na snagu danom objave, a ne osmog dana od dana objave u službenom listu Republike Hrvatske. Takva pravna norma ne udovoljava načelima vladavine prava i ustavnosti i zakonitosti, sadržanim u člancima 3. i 5. stavku 1. Ustava, te je suprotna članku 89. stavcima 2. i 4. Ustava, kao i članku 95. Zakona o financiranju jedinica lokalne i područne (regionalne) samouprave.

Odluka je od 1. siječnja 2003. do 16. siječnja 2003. (osmi dan nakon objave u »Narodnim novinama«) proizvodila nedopuštene pravne učinke jer je imala ustavnopravno nedopušteno povratno djelovanje.

Ustavni sud ističe da je članak 95. Zakona o financiranju jedinica lokalne i područne (regionalne) samouprave kategoričko pravilo – (ius cogens, ius strictum), koji gradove obvezuje da odluku o prirezu na porez na dohodak objave u »Narodnim novinama« te im ne ostavlja slobodu određivanja trenutka stupanja na snagu njihovih propisa.

5.1. Ustavni sud podsjeća da načelo vladavine prava, sadržano u članku 3. Ustava, zahtijeva da istodobno sa stupanjem na snagu zakona ili drugog propisa započne i njihova primjena.

Navedeno stajalište Ustavni sud zauzeo je u izvješću Hrvatskom saboru broj: U-X-80/2005 od 1. lipnja 2006. (»Narodne novine« broj 64 od 7. lipnja 2006.).

6. Slijedom navedenog, na temelju članka 56. stavaka 1. i 2. Ustavnog zakona, odlučeno kao u izreci (točka I.).

Objava ove odluke (točka II. izreke) temelji se na članku 29. Ustavnog zakona.

Broj: U-II-1303/2005

Zagreb, 1. ožujka 2011.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Odluka, NN 30/2011-675